క్షేమేంద్రుడు
క్రీ.శ 1050 ప్రాంతంలో జీవించిన క్షేమేంద్రుడు కాశ్మీర్ దేశంలో ఒక కులీన సాంప్రదాయుక బ్రాహ్మణ కుటుంబంలో జన్మించాడు. ఇతని తండ్రి ప్రకాశేంద్రుడు. వీరు ఒకప్పుడు కాశ్మీర దేశాన్ని ఏలిన జయాపీడుని యొక్క మంత్రి అయిన నరేంద్రుని వంశానికి చెందినవారు. ఉన్నత కుటుంబీయుడు కావడంతో క్షేమేంద్రుడు బాల్యం నుండే చక్కని శిక్షణ పొంది కవిత్వంలో మంచి ప్రతిభను కనపరిచాడు. గొప్ప అలంకారికుడు మరియు శైవ దార్శనికుడు అయిన అభినవ గుప్తునికి శిష్యుడైనాడు. జన్మతా శైవుడైనా తరువాతి కాలంలో వైష్ణవానికి మారాడు. వైష్ణవంతోపాటు బౌద్ధంపై గ్రంథాలు రచించాడు. కాశ్మీర రాజు అనంతు (క్రీ.శ. 1024-33) ని కాలంలోనూ, అతని పుత్రుని (క్రీ. శ. 1033-89) కాలంలోనూ ఆస్థాన కవిగా ఉన్నాడు. ఇతనికి వ్యాసదాసు అనే పేరుకూడా ఉంది. బహుశా భారతమంజరి రచనానంతరం క్షేమేంద్రుడు తన గ్రంథాలలో తనను తాను 'వ్యాసదాసు'నిగా అభివర్ణించుకొనివుండవచ్చు.
పసుమర్తి వేణుగోపాల కృష్ణశర్మ
పసుమర్తి వేణుగోపాల కృష్ణశర్మ ప్రముఖ కూచిపూడి నాట్యాచార్యులు, కర్ణాటక సంగీత విద్వాంసులు.
ఆయన కూచిపూడి గ్రామంలో ఆగష్టు 27 1929 న జన్మించారు.
చిన్ననాటి నుండి కూచిపూడి నాట్యంతో పాటు కర్ణాటక సంగీతంలో కృషిచేసిన ఈయన వేలాది మంది శిష్యులకు ఉత్తమ శిక్షణ ఇచ్చిన ఆచార్యులు. ఈయన వద్ద శిక్షణ పొందిన వారిలో పద్మశ్రీ డాక్టర్ వేదాంతం సత్యనారాయణశర్మ, డాక్టర్ రాజా రాధారెడ్డి, యామిని కృష్ణమూర్తి, మిక్కిలినేని స్వర్ణలత, లంకా అన్నపూర్ణ, పసుమర్తి కేశవప్రసాద్ లబ్ధ ప్రతిష్ఠులయ్యారు. 
కూచిపూడి నాట్యానికి ఎనలేని సేవలందించిన ఈయన కృషిని గుర్తించిన కేంద్ర సంగీత నాటక అకాడమీ 1987లో ఘనంగా సత్కరించింది. రాష్ట్ర ప్రభుత్వం కళారత్న అవార్డును అందచేసింది. ఆయనకు 2009లో సిద్దేంద్రనాటక పురస్కారం లభించింది.